ROZHODNUTIE EURÓPSKEJ CENTRÁLNEJ BANKY
z 24. júla 2007
o podmienkach TARGET 2-ECB
(ECB/2007/7)
(2007/601/ES)
VÝKONNÁ RADA EURÓPSKEJ CENTRÁLNEJ BANKY,
so zreteľom na Zmluvu o založení Európskeho spoločenstva, a najmä na jej článok 105 ods. 2 štvrtú zarážku,
so zreteľom na Štatút Európskeho systému centrálnych bánk a Európskej centrálnej banky, a najmä na jeho články 11.6, 17, 22 a 23,
keďže:
(1)
Jednotná menová politika vyžaduje také platobné systémy, prostredníctvom ktorých možno uskutočňovať operácie menovej politiky medzi národnými centrálnymi bankami a úverovými inštitúciami včasným a bezpečným spôsobom, a ktoré posilňujú jednotnosť peňažného trhu v rámci eurozóny.
(2)
Pôvodný Transeurópsky automatizovaný expresný systém hrubého zúčtovania platieb v reálnom čase (ďalej len „TARGET“) sa nahrádza systémom TARGET2, ktorého základným znakom je jednotná technická platforma s názvom Jednotná spoločná platforma (ďalej len „SSP“). TARGET2 bude aj naďalej plniť tie isté základné ciele ako TARGET, pričom bude poskytovať spoľahlivý a efektívny mechanizmus na zúčtovanie platieb v eurách, ktorý funguje na základe SSP.
(3)
Rada guvernérov prijala usmernenie ECB/2007/2 z 26. apríla 2007 o Transeurópskom automatizovanom expresnom systéme hrubého zúčtovania platieb v reálnom čase (TARGET2) (1).
(4)
Európska centrálna banka (ďalej len „ECB“) sa bude zúčastňovať na TARGET2 s cieľom spracovávať svoje vlastné platby a platby svojich klientov v TARGET2 a poskytovať prostredníctvom TARGET2 zúčtovacie služby organizáciám vykonávajúcim klíring a zúčtovanie, vrátane subjektov, ktoré sú usadené mimo Európskeho hospodárskeho priestoru (ďalej len „EHP“) za predpokladu, že podliehajú dohľadu príslušného orgánu a ich prístup do TARGET2-ECB bol schválený Radou guvernérov.
(5)
Klientmi ECB môžu byť len centrálne banky a európske a medzinárodné organizácie.
(6)
V súlade s týmto rozhodnutím môže ECB poskytnúť vnútrodenný úver len klientom, ktorí sú európskymi alebo medzinárodnými organizáciami.
(7)
Rada guvernérov rozhodla, že pravidlá systémov, ktoré sú súčasťou TARGET2, budú v čo najväčšej možnej miere zosúladené a že sa zverejnia,
ROZHODLA TAKTO:
Článok 1
Rozsah pôsobnosti
1. TARGET2-ECB môže len:
a)
spracovávať vlastné platby ECB;
b)
spracovávať platby klientov ECB a
c)
poskytovať zúčtovacie služby organizáciám vykonávajúcim klíring a zúčtovanie vrátane subjektov, ktoré sú usadené mimo EHP za predpokladu, že podliehajú dohľadu príslušného orgánu a ich prístup do TARGET2-ECB bol schválený Radou guvernérov.
2. Klientmi ECB môžu byť len centrálne banky a európske a medzinárodné organizácie.
Článok 2
Vnútrodenný úver
1. ECB môže poskytnúť vnútrodenný úver len klientom, ktorí sú európskymi alebo medzinárodnými organizáciami formou prečerpaní na účte alebo účtoch takýchto klientov. Prečerpania nesmú kedykoľvek počas dňa prekročiť sumu vymedzenú v dohode s klientom pre každý z týchto účtov. Vnútrodenný úver poskytnutý ECB sa obmedzí na predmetný deň a nie je možné ho predĺžiť na jednodňový úver.
2. Akékoľvek poskytnutie vnútrodenného úveru zo strany ECB sa uskutoční v súlade s pravidlami o poskytovaní vnútrodenného úveru, ktoré sú ustanovené v prílohe III k usmerneniu ECB/2007/2.
Článok 3
Podmienky TARGET2-ECB
Podmienky TARGET2-ECB sú uvedené v prílohe k tomuto rozhodnutiu.
Článok 4
Nadobudnutie účinnosti
1. Toto rozhodnutie nadobúda účinnosť 19. mája 2008.
2. Rozhodnutie ECB/1999/NP3 zo 16. marca 1999 o platobnom mechanizme Európskej centrálnej banky a rozhodnutie ECB/2003/NP2 z 28. januára 2003, ktorým sa mení a dopĺňa rozhodnutie ECB/1999/NP3 o platobnom mechanizme Európskej centrálnej banky sa zrušujú s účinnosťou od dátumu nadobudnutia účinnosti tohto rozhodnutia a odkazy na rozhodnutie ECB/1999/NP3 a rozhodnutie ECB/2003/NP2 sa považujú za odkazy na toto rozhodnutie.
Vo Frankfurte nad Mohanom 24. júla 2007